印纍纍
作者：呂本中
朝代：宋

paragraphs: 印纍纍，綬若若，不如相逢一餉樂。
谷量牛馬斗量珠，不如閉門細讀平生書，居閑意氣或有餘。
利害毫髮過，不能以手援其軀。
風吹月明，落我庭樹。
宿烏夜驚，徐徐飛去。
晝夜有程，汝何不住。
前畏彈射，後畏網羅。
孰視鴻鵠，雲霄可摩。
亦知人生，如意少不如意多。
富貴欲長保，執斧不見柯。
印纍纍如此，宿鳥飛去何。